# Casa Roura i Carnesoltes

La Casa Roura i Carnesoltes és un edifici situat al carrer i el passatge dels Escudellers de Barcelona, catalogat com a bé cultural d'interès local. La planta baixa i l'entresol estan ocupades pel Grill Room, un antic cafè catalogat com a establiment d'interès (categoria E2).

## Història

El 1848, l'indià de Canet de Mar Fèlix Carnesoltes i Misser (1782-1866) i el seu gendre Esteve Roura i Alsina (1805-1868) van adquirir la casa núm. 8 del carrer dels Escudellers a Carles de Sentmenat i de Riquer, marquès de Castelldosrius, per 35.320 lliures, i el 1862 van demanar permís per a reconstruir-la i alinear-la amb el nou passatge dels Escudellers, segons el projecte del mestre d'obres Josep Nolla.
La propietat fou heretada per Francesca Roura i Carnesoltes, filla d'Esteve i casada amb el comerciant barceloní Jacint de Capmany i Bonfús, que el 1892 va demanar permís per a estucar i decorar-ne la façana amb unes pintures probablement obra del seu fill, el pintor i decorador Ricard de Capmany i Roura. L'any següent, Francesca Roura va demanar permís per a construir-hi un àtic al terrat, segons el projecte de l'arquitecte Lluís Domènech i Montaner, casat amb la seva germana Maria i que ja s'havia encarregat de la casa del matrimoni a Canet de Mar (vegeu casa Roura).

## Descripció

Es tracta d'un edifici d'habitatges en cantonada de planta baixa i quatre plantes. Les obertures de la planta baixa (2 al carrer dels Escudellers i 3 al passatge del mateix nom) tenen arcs escarsers, mentre que els balcons dels pisos són de llinda.
Són remarcables les pintures de la primera planta de la façana, uns plafons de factura romàntica que simulen murals penjats i reprodueixen personatges orlats enmig de profusa ornamentació vegetal i que contribueixen en gran manera a potenciar el caràcter culte del carrer d'Escudellers de l'època. La resta de pisos tenen unes sanefes decoratives modernistes.

## Vegeu també

* Casa Puiggener

## Referències

* 1 2 3 «Edifici d'habitatges al carrer Escudellers, 8». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Edifici d'habitatges». Catàleg de Patrimoni. Ajuntament de Barcelona.
* ↑ «Grill Room». Catàleg de Patrimoni. Ajuntament de Barcelona.
* 1 2 Catàleg del Patrimoni Arquitectònic, Històric-Artístic i Paisatgístic dels Establiments Emblemàtics de la Ciutat de Barcelona. Categoria E2: Establiments d'interès, 26-2-2016, p. 73-74.
* 1 2 3 Cantano i Carballo, 2020, p. 25.
* ↑ AHPB, notari Josep Elias i Cebrià, manual 1.266/10, f.134-138v, 27-06-1848, i f. 140-143v, 01-07-1848.
* ↑ AMCB, Q127 Foment 1278 bis C.
* ↑ Pomés Vives, 2016, p. 29.
* 1 2 «Jacinto Capmany. Escudillers 8 (ara Escudellers i Passatge Escudellers 6-10). Per revocar i estucar la façana de la casa Campmany (reformes)». Q127 Foment 272 T. AMCB, 1892-1893.

## Bibliografia

* Cantano i Carballo, Ricard «Navegants canetencs del segle xviii. La nissaga Carnesoltes (2)». Sot de l’Aubó, El, 74, 2020, pàg. 24-28.
* Pomés Vives, Jordi «El catalanisme conciliador i "aristocràtic" de Ricard Capmany». Sot de l’Aubó, El, 55, 2016, pàg. 28-35.

## Enllaços externs

* «Casa Roura Carnesoltes». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.